

**Metas sumokėti žemės mokestį**

***Kas turi sumokėti žemės mokestį?***

Žemės mokestis yra mokamas už gyventojams ir įmonėms nuosavybės teise priklausančią privačią žemę, išskyrus už miško žemę, kuri įregistruota Nekilnojamojo turto registre. Nauji žemės savininkai mokestį moka, jei žemę įsigijo pirmąjį pusmetį, o jei antrąjį pusmetį – tuomet žemės mokestis turės būti mokamas nuo kitų metų.

***Iki kada reikia sumokėti žemės mokestį?***

Žemės mokesčio deklaracijos visiems šio mokesčio mokėtojams, kaip ir kasmet, pateikiamos iki lapkričio 1 d. Žemės mokestį sumokėti reikia iki lapkričio 15 d.

***Kur galima sumokėti žemės mokestį?***

Žemės mokestį paprasčiausia sumokėti prisijungus prie Mano VMI. Žinant mokesčio sumą ir įmokos kodą, mokestį galima sumokėti ir pašto skyriuose, MAXIMA LT kasose, „Perlo“ terminaluose, spaudos kioskuose, kitose mokėjimų įstaigose. Mokant žemės mokestį už kitą asmenį, mokėjimo dokumente svarbu nurodyti žemės savininko vardą, pavardę, asmens kodą bei žemės mokesčio įmokos kodą, kuris yra 3011.

***Kaip sužinoti, kiek reikia mokėti žemės mokesčio?***

Apskaičiuotą mokestį galima sužinoti tokiais būdais:

* Gavus pranešimą el. paštu, jei VMI nurodėte savo el. pašto adresą. Pranešime nurodyta mokėtina suma, kurią iš karto galima sumokėti pervedimu ar kitais būdais;
* Prisijungus prie **Elektroninės deklaravimo sistemos (**[**EDS**](https://deklaravimas.vmi.lt/lt/Pradinis_Prisijungimo_puslapis/Prisijungimasperisorinessistemas.aspx)) skiltyje *Deklaravimas −> Žemės mokestis;*
* Klasikiniu paštu (neregistruotu laišku), jeigu esate [EDS](https://deklaravimas.vmi.lt/lt/Pradinis_Prisijungimo_puslapis/Prisijungimasperisorinessistemas.aspx), [Mano VMI](https://sso.vmi.lt/sso/login?TARGET=https%3a%2f%2fwww.vmi.lt%2fmvmi%2flt%2fManoVMIep.aspx) sistemų naudotojas ir nenurodėte savo el. pašto šiose sistemose ar nesate EDS, Mano VMI sistemų naudotojas;
* Paskambinę tel. **1882** arba **+370 5 260 5060** ir išklausę automatinę žemės mokesčio konsultaciją, nelaukdami kol atsilieps konsultantas. Šia paslauga galite pasinaudoti užsisakę PIN kodo ar atpažinimo telefonu paslaugą per Mano VMI;
* Prisijungę prie **Mano VMI**, skiltyje *Mokesčiai ir baudos;*
* Pasikonsultuoti su VMI žemės mokesčio apskaičiavimo klausimais galima tel. 8 5 2191 777.

***Ką dar svarbu žinoti?***

Pažymėtina, kad sklandžiam procesui labai svarbu klientų nurodyta teisinga kontaktinė informacija: gyvenamasis adresas, tikslus el. paštas bei telefono numeris. Siunčiant deklaracijas klasikiniu paštu svarbu, kad gyventojai būtų teisingai deklaravę savo gyvenamosios vietos adresą (vietovė, gatvė, namo numeris, pašto kodas), nes priešingu atveju laiškai gali nepasiekti adresatų. Pasitikrinti šiuos duomenis galima prisijungus prie [Elektroninių valdžios vartų sistemos](https://www.epaslaugos.lt/portal/) arba seniūnijose.

***Kaip yra apskaičiuojamas žemės mokestis, nuo ko priklauso mokėtina suma?***

Žemės mokestis priklauso nuo žemės mokestinės vertės, kurią kas penkerius metus, atlikdamas masinį žemės sklypų vertinimą, nustato Registrų centras. Vertes sužinoti galima [Registrų centro svetainėje](https://www.registrucentras.lt/masvert/paieska-un), suvedus žemės sklypo unikalų numerį. Taip pat žemės mokesčio dydis priklauso nuo tarifų, kuriuos iki liepos 1 d. nustato savivaldybių tarybos, bei lengvatų, kurias taikant yra apskaičiuojamas galutinis žemės savininkui priskirtas žemės mokestis. Savivaldybių patvirtintus žemės mokesčio tarifus ir lengvatas už 2023 m. pasitikrinti galima [čia.](https://www.vmi.lt/evmi/zemes-mokescio-lengvatos-tarifai#kokie-yra-savivaldybi%C5%B3-taryb%C5%B3-nustatyti-%C5%BEem%C4%97s-mokes%C4%8Dio-tarifai-ir-lengvatos)

Šiais metais žemės mokestis apskaičiuotas pagal nuo 2023 m. sausio 1 d. įsigaliojusias vidutines rinkos vertes. Žemės sklypų vidutinės rinkos vertės, pagal kurias skaičiuojamas žemės mokestis, galios penkerius metus – iki 2027 metų imtinai.

***Kodėl kartais gyventojai, kurie gyvena butuose, gauna žemės mokesčio deklaracijas ir turi sumokėti žemės mokestį?***

Žemės mokestis apskaičiuojamas daugiabučiuose, kurie yra pastatyti ant privačios žemės, butus įsigijusiems žmonėms. Butų savininkai, sudarydami sutartis su butų statytojais, tuo pačiu metu įsigyja ir žemės lopinėlį, esantį po namu. Todėl didelės dalies naujesnių rajonų, kuriuose yra pastatyti butai, gyventojai turės sumokėti šį mokestį. Senieji daugiabučiai yra pastatyti ant valstybinės žemės, todėl šių butų savininkai nėra žemės savininkai.

***Ką daryti gyventojui, jei terminui artėjant, jis deklaracijos nesulaukė?***

Visos žemės mokesčio deklaracijos yra talpinamos VMI Elektroninio deklaravimo sistemoje (EDS). Žemės savininkas prie EDS gali prisijungti pasinaudodamas internetinės bankininkystės prieigomis ar VMI jam suteiktomis prisijungimo teisėmis. Jeigu gyventojas nesinaudoja el. paslaugomis, mokėtiną žemės mokesčio sumą gali sužinoti paskambinęs į Mokesčių informacijos centrą telefonu +370 5 260 5060 (arba 1882).

Visą aktualią informaciją rasite [www.vmi.lt](http://www.vmi.lt) > [Žemės mokestis](https://www.vmi.lt/evmi/domiuosi-zemes-mokesciu1). Informacija mokesčių klausimais teikiama telefonu +370 5 260 5060. Paskambinę identifikuoti Mano VMI naudojai, pasirinkę žemės mokesčio temą, mokėtiną sumą sužinos automatiniu pranešimu, t. y. nelaukiant skambučio eilėje ir nedarbo metu. Apsilankymui VMI aptarnavimo padaliniuose būtina [registracija](https://vmi.nemo-q.se/Booking/Booking/Index/vmi).